แบงก์รัฐฮึดลุยพักหนี้ดีไม่กลัวเจ๊ง
ธนาคารรัฐลุยไฟพักหนี้ดีตามนโยบายรัฐไม่หวั่นรายได้หนี้เสียพุ่ง
22 เม.ย. 2555

ธนาคารรัฐลุยไฟพักหนี้ดีตามนโยบายรัฐไม่หวั่นรายได้หนี้เสียพุ่ง 
นายเลอศักดิ์ จุลเทศผู้อำนวยการธนาคารออมสิน กล่าวว่า โครงการพักหนี้ดูรายละไม่เกิน 5 แสนบาท ที่กระทรวงการคลังจะเสนอให้คณะรัฐมนตรี (ครม.) เห็นชอบในวันที่ 24 เม.ย.นี้ ไม่ว่าแนวทางจะเป็นอย่างไร เชื่อว่าไม่กระทบกับฐานะการเงินของธนาคาร และการดำเนินการของธนาคารไม่ได้มุ่งหากำไร
ทั้งนี้ ก่อนหน้านี้ นายทนุศักดิ์ เล็กอุทัย รมช.คลัง เปิดเผยว่า โครงการพักหนี้จะให้ลูกหนี้ดีเลือกได้ 2 แนวทาง ทางแรกพักชำระเงินต้นเป็นเวลา 3 ปี พร้อมทั้งลดอัตราดอกเบี้ย แนวทางที่สองลดอัตราดอกเบี้ยให้ไม่เกิน 2% เป็นเวลา 3 ปี
สำหรับการพักหนี้ดี จะให้ ครม.เห็นชอบให้ธนาคารรัฐไม่ต้องสำรองหนี้เสีย เพราะถือเป็นการดำเนินตามนโยบาย
นายเลอศักดิ์ กล่าวว่า ปัจจุบันลูกหนี้ของธนาคาร|ที่จะได้พักหนี้ดีมี 9 แสนราย มูลหนี้ 7,000 ล้านบาท
“ผลกระทบที่แต่ละธนาคารต้องสำรองหนี้เสีย ต้องการได้รับการผ่อนปรนซึ่งเรื่องนี้คลังจะต้องหารือกับธนาคารแห่งประเทศไทย” นายเลอศักดิ์ กล่าว
ด้านนายลักษณ์ วจนานวัช ผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ยังไม่สามารถประเมินความเสียหายและรายได้ที่จะเกิดกับธนาคารจากการดำเนินโครงการพักหนี้ได้ ต้องรอให้ ครม.เห็นชอบเงื่อนไขโครงการเสียก่อน
นายลักษณ์ กล่าวว่า ในวันที่ 24 เม.ย.นี้ นายกิตติรัตน์ ณ ระนอง รองนายกรัฐมนตรีและ รมว.คลัง ได้เรียกผู้บริหาร ธนาคารรัฐที่เข้าร่วมโครงการพักหนี้ดีทั้งหมดแถลงรายละเอียดโครงการหลังจากที่ ครม.เห็นชอบ
ทั้งนี้ โครงการพักหนี้จะทำให้ธนาคารรัฐรายได้ลดลง 1.5 หมื่นล้านบาท ซึ่งรัฐจะชดเชยให้เพื่อไม่ให้ธนาคารมีความเสียหายขาดทุน